澎湖为台湾之门户,鹿耳门为台湾之咽喉;鸡笼则北方之险要,沙马矶则南隅之砥柱:此就全台而言也.圣天子威灵远震,规画毕详;水陆安置,碁布星罗,靡不择其要而阨之矣.凤山地处于南,于山则无迭嶂之延亘,于水则鲜潆洄之湍激.所以由来添兵之议,屡见详于北而未尝计及于南,岂诚置之不论哉!诚以民居接壤,烟火相联,无容多虑也.间尝举其要而论之:如水之打鼓,陆之淡水,二者最为阨地.打鼓距鹿耳门水程不过二更耳,而船之自内地来者,遇北风盛发,恒至打鼓登岸.全台恃鹿耳门为咽喉,港道窄狭,舟不得进;而凤山之打鼓,则直可扬帆而至,所当加意以备不虞者也.今分水师把总带兵驻防,加以哨船二只时出巡察,制云周矣.而又密迩于南路之营盘,首尾可以相应.所贵精其